PATVIRTINTA

Raseinių Šaltinio progimnazijos

direktoriaus 2023 m. spalio d.

įsakymu Nr. V1-

**RASEINIŲ ŠALTINIO PROGIMNAZIJOS**

**MOKINIŲ, BESIMOKANČIŲ PAGAL BENDROJO UGDYMO PROGRAMAS, PROGIMNAZIJOS LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių, besimokančių pagal bendrojo ugdymo programas, progimnazijos lankomumo užtikrinimo tvarkos aprašas (toliau – Tvarkos aprašas) nustato nepilnamečių mokinių, besimokančių pagal pradinio ir pagrindinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į progimnaziją laiką ir būdus, progimnazijos veiksmus užtikrinant punktualų ir reguliarų progimnazijos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Progimnazijos nelankymas Tvarkos apraše suprantamas kaip mokinio neatvykimas į progimnaziją, nedalyvavimas pamokoje (ar jos dalyje), kuri privaloma pagal progimnazijos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į progimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti nepilnamečio mokinio tėvai (globėjai, rūpintojai) (Tvarkos aprašo 1 priedas);

5.1.2. mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamos, kai tėvai (globėjai, rūpintojai) pristato išrašą iš [www.esveikata.lt](http://www.esveikata.lt) (Tvarkos aprašo 2 priedas) arba gydytojo išduotą pažymą. Išskirtinais atvejais (neturint prisijungimo prie [www.esveikata.lt](http://www.esveikata.lt)) tėvai (globėjai, rūpintojai) pateikia prašymą dėl pamokų pateisinimo (Tvarkos aprašo 1 priedas).

5.2. kitų svarbių asmeninių priežasčių (artimųjų ligos, mirties, nelaimės, nelaimingų atsitikimų):

5.2.1. nepilnamečio mokinio tėvų (globėjų, rūpintojų) prašymu gali būti pateisinamos ne daugiau nei 3 mokymosi dienos per pusmetį (Tvarkos aprašo 1 priedas);

5.2.2. progimnazija gali pateisinti 1 mokymosi dieną per mėnesį, jei yra objektyvios ir pagrįstos priežastys (pateikus pagrindžiančių tai dokumentų kopijas dėl tokio poreikio ar pateikus Tvarkos aprašo 1 priedą);

5.2.3. progimnazija gali pateisinti 5 pavienes pamokas per mėnesį, kuriose mokinys nedalyvavo dėl objektyvių ir pagrįstų priežasčių, nepilnamečio mokinio tėvų (globėjų, rūpintojų) prašymu (Tvarkos aprašo 1 priedas);

5.3. nepalankių oro sąlygų, įvykių, susijusių su visuomeniniu, mokykliniu, specialiuoju ar kitu transportu, kuriuo mokinys vyksta į progimnaziją, eismo sutrikimų ar kitų nenugalimos jėgos (*force majeure*) aplinkybių;

5.4. mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas progimnazijos arba kitų institucijų ar įstaigų. Jei renginį organizuoja ne progimnazija, o kita institucija ar įstaiga, nepilnamečio mokinio tėvai (globėjai, rūpintojai) dėl dalyvavimo renginyje klasės vadovui turi pateikti prašymą (Tvarkos aprašo 1 priedas) dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo;

5.5. nepilnamečio mokinio tėvų (globėjų, rūpintojų) prašymu (Tvarkos aprašo 1 priedas) progimnazijos direktoriaus įsakymu mokiniui suteikus poilsio dienas už atstovavimą progimnazijai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose;

5.6. mokinio tikslinio kvietimo atvykti į valstybinę ar savivaldybės instituciją ar įstaigą (pvz., Raseinių rajono švietimo pagalbos tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.), nepilnamečio mokinio tėvams (globėjams, rūpintojams) dieną prieš informuoja klasės vadovą (Tvarkos aprašo 1 priedas) dėl tokio poreikio;

5.7. dėl atsiradusių sveikatos sutrikimų mokiniui esant progimnazijoje (pamokų tvarkaraštyje nustatytu laikotarpiu) praleistas pamokas teisina visuomenės sveikatos specialistas, jam nesant klasės vadovas.

6. Mokinio praleistas pamokas, nurodytas Tvarkos aprašo 5.3 papunktyje, jei į mokyklą vykstama mokykliniu, visuomeniniu ir specialiuoju transportu, 5.5 papunktyje - pateisina progimnazijos direktorius įsakymu, 5.1.2, 5.2, 5.4. 5.6 praleistas pamokas teisina klasės vadovas pažymėdamas e. dienyne, o 5.7 papunktyje pralestas pamokas teisina visuomenės sveikatos specialistas, jam nesant klasės vadovas.

7. Nepilnamečio mokinio tėvai (globėjai, rūpintojai) įvairiais informavimo būdais pateikia prašymą (Tvarkos aprašo 1 priedas) dėl 5.1. - 5.2 papunkčiuose, 5.3 papunktyje nustatytais atvejais, išskyrus atvejį, jei į progimnaziją vykstama mokykliniu autobusu, visuomeniniu ir specialiuoju transportu bei 5.4-5.6 papunkčiuose dėl praleistų mokymosi dienų ir (ar) nedalyvavimą pamokoje (-ose) pateisinimo. Prašymas pateikiamas ne vėliau kaip per 3 dienas, mokiniui atvykus į progimnaziją.

8. Mokinio praleistas pamokas išskirtiniais atvejais gali pateisinti progimnazijos direktorius.

**III SKYRIUS**

**INFORMAVIMAS APIE NEATVYKIMĄ Į PROGIMNAZIJĄ**

9. Nepilnamečio mokinio tėvai (globėjai, rūpintojai), veikdami išimtinai geriausiais vaiko interesais, privalo:

9.1. laišku elektroniniame dienyne, elektroniniu laišku, SMS žinute, telefono skambučiu ne vėliau kaip iki tos dienos pamokų pradžios, kurią nepilnametis mokinys negali atvykti į progimnaziją ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, pranešti klasės vadovui apie neatvykimo į progimnaziją ar nedalyvavimo pamokoje priežastis;

9.2. iki pamokų pabaigos pranešti, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.

10. Mokytojai privalo fiksuoti mokinio nebuvimą pamokoje pamokos pradžioje mokyklos elektroniniame dienyne.

11. Klasės vadovas tą pačią dieną informuoja (laišku elektroniniame dienyne, elektroniniu laišku, SMS žinute, telefono skambučiu) nepilnamečio mokinio tėvus (globėjus, rūpintojus) apie jų vaiko neatvykimą į progimnaziją ar nedalyvavimą/ išvykimą iš pamokos (-ų) savavališkai, be pateisinamos priežasties, jei tėvai (globėjai, rūpintojai) apie tai nepraneša.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

12. Susitarimai dėl mokinio mokyklos lankymo nustatomi progimnazijos vidaus teisės akte, reglamentuojančiame progimnazijos mokinių lankomumą, mokymo sutartyje.

13. Progimnazijoje stebimas mokinių progimnazijos (pamokų) lankymas, analizuojamos nelankymo priežastys, priimami sprendimai dėl lankymo gerinimo.

14. Jei mokinys pažeidžia pareigą punktualiai ir reguliariai lankyti progimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1.1 ir 5.2 papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti progimnazijos (pamokų), klasės vadovas įspėja mokinį ir nepilnamečio mokinio tėvus (globėjus, rūpintojus) bei juos informuoja apie Tvarkos aprašo 15–18 punktuose nustatytus galimus progimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

15. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti progimnaziją, be pateisinamos priežasties praleidžia 2 ir daugiau pamokų per mėnesį ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio progimnazijos nelankymo klausimas teikiamas nagrinėti mokyklos vaiko gerovės komisijoje.

16. Jei mokinys po jo progimnazijos nelankymo klausimų nagrinėjimo progimnazijos vaiko gerovės komisijoje ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti progimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų – progimnazijos direktorius mokyklos vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

17. Progimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

18. Jei mokinys nelankė progimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, progimnazija, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

19. Progimnazija, rengdama mokinių progimnazijos lankomumo užtikrinimo tvarką ar nustatydama mokinių progimnazijos lankomumą užtikrinančias normas kituose progimnazijos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių progimnazijos lankomumo užtikrinimo tvarką tvirtina progimnazijos direktorius, suderinęs su progimnazijos taryba. Progimnazijos lankomumo užtikrinimo tvarka skelbiama viešai progimnazijos interneto svetainėje

20. Su mokinių progimnazijos lankomumo užtikrinimo tvarka progimnazija supažindina mokinius (klasių valandėlių metu), mokinių tėvus (globėjus, rūpintojus) (siunčiant pranešimą e. dienyne ar klasių susirinkimų metu), mokytojus, švietimo pagalbos specialistus, kitus už mokinių lankomumo užtikrinimą progimnazijoje atsakingus asmenis DVS sistemoje.

21. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo, nesaugomi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_